钦定古今图书集成/明伦汇编/官常典/第578卷 > 韩雍
## 钦定古今图书集成/明伦汇编/官常典/第578卷 > 韩雍

按《明外史》本传：“雍字永熙，长洲人。正统七年进士。授
御史。负气果敢，以才略称。出巡河道，已，巡按江西，黜
贪墨吏五十七人。庐陵、太和盗起，捕诛之。邓茂七反，
巡按福建御史汪澄牒邻境会讨。俄以贼议降，止兵。
雍曰：‘贼果降，退未晚也’。趋进兵，贼复叛，澄坐得罪死。
人以是服雍。景泰二年，擢广东副使，陈循荐为右佥”
都御史，巡抚江西。岁饥，奏免秋粮。请宋文天祥、谢枋
得谥。诏谥天祥“忠烈”，枋得“文节。”时雍年甫三十，赫然
有才望，所规画措置，咸可为后法。天顺初，罢天下巡
抚官，改山西副使。宁王劾其擅乘肩舆诸事，下狱夺
官。起大理少卿，寻复为右佥都御史，佐寇深理院事。
锦衣指挥刘敬坐饭石亨直房，用朋党律论死。雍言：
“律重朋党者，谓阿比乱朝政也。以一饭当之，岂律意？
且亨盛时，大臣朝夕趋门不坐，独坐敬，何也？”深叹服，
出之。母忧，起复。四年巡抚宣府、大同。议事入觐。帝壮
其貌，留为兵部右侍郎。宪宗立，坐学士钱溥累，贬浙
江左参政。广西猺獞流剽，广东残破郡邑殆遍。成化
元年大发兵，拜都督赵辅为总兵官，以太监卢永、陈
瑄监其军。兵部尚书王竑曰：“韩雍才气无双，平贼非
雍莫可。”乃改雍左佥都御史，赞理军务。雍驰至南京，
集诸将议方略。先是，编修丘濬上书大学士李贤，言
贼在广东者宜驱，在广西者宜困。欲宿兵大藤峡，扼
其出入，蹂其禾稼，期一二年尽贼。贤善之，献于朝，诏
录示诸将，诸将多主其说，请令游击将军和勇率番
骑趋广东，而大军直趋广西，分兵扑灭。雍曰：“贼已蔓
延数千里，而所至与战，是自敝也。今贼据大藤峡，而
以修仁、荔浦为羽翼。当先收二县，以孤贼势。大军直
捣其巢，势无不克。巢既倾馀，迎刃解耳。舍此不图而
分兵四出，贼益奔突，郡邑益残，所谓救火而嘘之也。”
众曰：“善。”辅亦知雍才足办贼，军谋一听于雍。雍等遂
倍道驰全州。阳洞苗掠兴安，击破之。至桂林，斩失机
指挥李英等四人以徇。乃督兵十六万人，分五道，先
破修仁贼，穷追至力山，擒千二百馀人，斩首七千三
百级，荔浦亦定。十月，至浔州，延问父老，亦言：“峡天险，
不可攻，宜以计困。”雍曰：“峡延广六百馀里，安能困之？
分兵则力弱，师老则财匮，贼何时得平？吾计决矣。”遂
长驱至峡口，儒生、里老数十人伏道左，愿为向导。雍
见即骂曰：“贼敢绐我！”叱左右缚斩之，左右皆愕。既缚，
而袂中利刃出，推问，果贼也。悉支解，刳肠胃，分挂林
箐中，累累相属。贼大惊曰：“韩公，天神也！”雍令总兵官
欧信等为五哨，自象州、武宣攻其北；身与辅督都指
挥白全等为八哨，自桂平、平南攻其南。参将孙震等
二军从水路入，而别遣裨将分兵守诸隘口。贼魁侯
大狗等大惧，先移其累重于桂州横石塘而立栅山
南，多置滚木礧石、镖枪、药弩，拒官军。十二月朔，雍等
督诸军水陆齐进，拥团牌登山鏖战，连破石门、林峒、
沙田、右营诸巢，焚其室庐积聚，贼皆奔溃。伐木开道，
直抵横石塘及九层楼诸山。贼复立栅数重，凭高拒。
雍等诱贼发矢石，度且尽，躬督诸军缘木攀藤而上，
别遣壮士从间道直上山顶举炮，贼不能支，遂大败。
先后破贼三百二十四砦，生擒“大狗及其党七百八
十人，斩首三千二百有奇，坠溺”死者不可胜计。峡有
大藤如虹，横亘两厓间。雍斧断之，改名“断藤峡。”勒石
纪功而还。分兵击馀党郁林、阳江、洛容、博白，次第皆
定。帝大喜，赐敕嘉劳，召辅等还，迁雍左副都御史，提
督两广军务。雍乃散遣诸军，以省馈饷。而遗孽侯郑
昂等遂乘虚陷浔州及洛容、北流二县。雍被劾引罪。
帝宥之。雍益发兵扑讨。时诸贼所在蜂起，思恩、浔滨、
柳城悉被扰掠。流劫至广东，钦、化二州，皆应时破殄四年春，雍以两广地大事殷，请东西各设巡抚。帝可
之，命陈濂抚广东，张鹏抚广西，而雍专理军事。寻以
忧归。明年，两广盗复起，佥事陶鲁言：“两广地势错互，
当如臂指相使，不可离析。近贼犯广西，臣与广东三
司议调兵，匝月未决。贼益无所惮，乞仍命大臣总督
便。”会佥事林锦、巡按御史龚晟亦以为请。乃罢两巡
抚，而起复雍右都御史，总督如故。雍遣参将张寿、游
击冯昇等分道讨贼。忻州八砦蛮及诸山猺獞掠州
县者，皆摧破之。蛮民素慑雍威，寇盗寖息。九年，柳、浔
诸蛮复叛，参将杨广等俘斩九百人。方更进，而贼破
怀集县。兵部劾雍奏报不实。广西镇守中官黄沁素
憾雍抑己，因讦雍，且言其贪欲纵酒，滥赏妄费。帝遣
给事中张谦等往勘，而广西布政使何宜、副使张敩
衔雍素轻己，共酝酿其罪。谦还奏事，虚实交半，竟命
致仕去。雍洞达闿爽，有雄略，善断动，中事机。每战，尝
躬亲矢石，不目瞬。尝与僚属论兵辕门，提俘入，手斩
数人，探心脑啖之至尽，见者失色，雍谈笑自若。自奉
尊严，三司皆长跪白事。军门设铜鼓数十，仪节详密，
裨将以下，绳柙无所假。两地镇守宦官素骄恣，亦惕
息无敢肆。疾恶太严，过诛戮，挥斥财帛不少惜。故虽
令行禁止，民得安堵，而谤议亦易起。为中官𬺈龁，公
论皆不平。两广人念雍功，尢惜其去，为立祠祀焉。家
居五年卒，年五十七。正德间，谥“襄毅。”初以军功予一
子锦衣百户，雍以授其弟睦。至是录一子国子生。